Handout Number: 327

**Tech-share** is **must to save Earth**

 **---Information Minister**

Dhaka, 27 January:

 Information Minister Dr. Hasan Mahmud said, sharing of technology is a must to  ensure sustainable development of the planet and to save it from the drastic effects of climate change and natural disasters.

 Minister was speaking as chief guest at the concluding ceremony of the 3-day 'International Conference on Earth and Environment Science and Technology for Sustainable Development 2020' held in the Intercontinental in the capital today evening.

 The developed countries must share their advanced technology with others for benefit of mankind and of the earth, the only life-boat in the galaxy, urged Dr. Hasan.

 Professor Dr. Shamsul Alam, Member General Economics Division (GED), Planning Commission and Water Resources Secretary Kabir Bin Anwar spoke as special guest on the occasion with Prof Dr. Maksud Kamal in the chair.

 Faculty of Earth and Environmental Sciences of Dhaka University organised the event dedicated to 100th Birth Anniversary of the Father of the Nation Bangabandhu Sheikh Mujibur Rahman for the Mujib Year 2020-2021.

 During the conference, 73 international participants from 20 countries with 580 local researchers discussed 6 major issues that included Blue Economy, Geo-Resources, Disaster resilience, Environmental effects on population dynamics, Meteorology and Delta management.

#

Akram/Farhana/Sanjib/Abbas/2020/2257Hours

তথ্যবিবরণী নম্বর : ৩২৬

**মুজিববর্ষে ইসলামিক ফাউন্ডেশনের কার্যক্রম বেগবান করতে ধর্ম প্রতিমন্ত্রীর  নির্দেশ**

ঢাকা, ১৩ মাঘ (২৭ জানুয়ারি) :

ধর্ম প্রতিমন্ত্রী আলহাজ্ব  এডভোকেট শেখ মোঃ আব্দুল্লাহ বলেছেন, বঙ্গবন্ধু ইসলামের শান্তির বাণী সঠিকভাবে মানুষের নিকট পৌঁছে দিতে ইসলামিক ফাউন্ডেশন প্রতিষ্ঠা করেছিলেন। বঙ্গবন্ধু প্রতিষ্ঠিত  ইসলামিক ফাউন্ডেশন আজ বহুমুখী কার্যক্রম পরিচালনা করছে। লাখ লাখ আলেমের কর্মসংস্থানের ব্যবস্থা হয়েছে এ প্রতিষ্ঠানের মাধ্যমে। মুজিববর্ষে বঙ্গবন্ধু প্রতিষ্ঠিত ইসলামিক ফাউন্ডেশনের কার্যক্রম  বেগবান করতে  কর্মকর্তা-কর্মচারীদের প্রতি নির্দেশ প্রদান করেছেন ।

প্রতিমন্ত্রী  আজ আগারগাঁওয়ে ইসলামিক ফাউন্ডেশন, ঢাকা  কার্যালয়ের সভাকক্ষে  বদলির কারণে ধর্ম বিষয়ক মন্ত্রণালয়ের প্রাক্তন সচিব মোঃ আনিছুর রহমানের  বিদায় ও নবনিযুক্ত সচিব মোঃ নূরুল ইসলামের যোগদান উপলক্ষে ইসলামিক ফাউন্ডেশনের কার্যক্রম অবহিতকরণ সভায় প্রধান অতিথির বক্তব্যে  ধর্ম প্রতিমন্ত্রী এসব কথা বলেন।

প্রতিমন্ত্রী বলেন, জঙ্গিবাদ, সন্ত্রাস, মাদক, নারীর প্রতি সহিংসতা প্রতিরোধ-সহ  নানাবিধ আর্থসামাজিক বিষয়ে সচেতনতা বৃদ্ধিতে  এ প্রতিষ্ঠানকে আরো বেশি ভূমিকা পালন করতে হবে।

সভায় সভাপতিত্ব করেন ইসলামিক ফাউন্ডেশনের মহাপরিচালক (অতিরিক্ত দায়িত্ব)  মু. আঃ হামিদ জমাদ্দার।

**#**

আনোয়ার**/**ফারহানা/সঞ্জীব/আব্বাস**/২০২০/**২০৩৬ **ঘণ্টা**

তথ্যবিবরণী নম্বর : ৩২৫

**সময়মতো উন্নয়ন প্রকল্পসমূহ বাস্তবায়নের নির্দেশ মৎস্য ও প্রাণিসম্পদ প্রতিমন্ত্রীর**

ঢাকা, ১৩ মাঘ (২৭ জানুয়ারি) :

সময়মতো উন্নয়ন প্রকল্পসমূহ বাস্তবায়নের জন্য প্রকল্প পরিচালকদের নির্দেশ দিয়েছেন মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু। তিনি উন্নয়ন প্রকল্পসমূহের কোনো কাজ যাতে অনিষ্পন্ন না থাকে এবং কোনো টাকা যেন ফেরত না দিতে হয় সেভাবে গুরুত্ব দিয়ে কাজ করতে বলেন।

প্রতিমন্ত্রী আজ মন্ত্রণালয়ের সম্মেলন কক্ষে মৎস্য ও প্রাণিসম্পদ মন্ত্রণালয়ের উন্নয়ন প্রকল্পসমূহের গত ডিসেম্বর পর্যন্ত বাস্তবায়ন অগ্রগতি পর্যালোচনা সভায় এসব কথা বলেন। প্রাণিসম্পদের উন্নয়ন এবং প্রাণীজ আমিষ নিশ্চিত করতে আরও বেশি ও বড় প্রকল্প নেয়ারও আহ্বান জানান প্রতিমন্ত্রী।

 মৎস্য ও প্রাণিসম্পদ মন্ত্রণালয় চলতি অর্থবছরে ৩৮টি প্রকল্প বাস্তবায়ন করছে বলে সভায় জানানো হয়। এসব প্রকল্পসমূহের অনুকূলে মোট বরাদ্দ রয়েছে ১৬২৬ কোটি টাকা, যার মধ্যে জিওবির ৭৬০ কোটি এবং প্রকল্প সাহায্য হিসেবে ৮৬৬ কোটি টাকা রয়েছে। পর্যালোচনা সভায় মৎস্য ও প্রাণিসম্পদ মন্ত্রণালয়ের সচিব রওনক মাহমুদ, অতিরিক্ত সচিব (প্রাণিসম্পদ-২) কাজী ওয়াছি উদ্দিন এবং প্রাণিসম্পদ অধিদপ্তরের মহাপরিচালক ডা. আবদুল জব্বার শিকদার-সহ বিভিন্ন উন্নয়ন প্রকল্পের পরিচালকরা উপস্থিত ছিলেন।

**#**

কামরুল**/**মাহমুদ/রাহাত/রফিকুল/আব্বাস**/২০২০/**১৯২৪ **ঘণ্টা**

তথ্যবিবরণী নম্বর : ৩২৪

আইসিটি প্রতিমন্ত্রীর সাথে বিশ্বব্যাংকের কান্ট্রি ডিরেক্টরের বৈঠক

**বাংলাদেশের তথ্যপ্রযুক্তি খাতের উন্নয়নে সহায়তা করবে বিশ্বব্যাংক**

ঢাকা, ১৩ মাঘ (২৭ জানুয়ারি) :

বাংলাদেশের তথ্যপ্রযুক্তি খাতের উন্নয়ন ও বিকাশে বিশ্বব্যাংক সহায়তা করবে। বাংলাদেশ, ভুটান ও নেপালের জন্য নিযুক্ত বিশ্বব্যাংকের কান্ট্রি ডিরেক্টর Mercy Tembon আজ তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলকের সাথে আগারগাঁওস্থ আইসিটি টাওয়ারে তাঁর দপ্তরে সাক্ষাৎ করে এ কথা বলেন।

বৈঠকে তাঁরা তথ্যপ্রযুক্তি খাত বিশেষ করে আইটি ও আইটি ইন্ডাস্ট্রিভিত্তিক বিভিন্ন বিষয় নিয়ে আলোচনা করেন। তাঁরা সরকারি বিভিন্ন সেবার সক্ষমতা বৃদ্ধি, ট্রেনিং ও পলিসি প্রণয়নের জন্য ‘ইন্টিগ্রেটেড ডিজিটাল গভর্নমেন্ট এন্ড ইকোনমি’ শীর্ষক প্রকল্প গ্রহণের বিষয়ে সম্মত হন।

আইসিটি প্রতিমন্ত্রী এ সময় দেশের তথ্যপ্রযুক্তি খাতের সর্বশেষ অগ্রগতি কান্ট্রি ডিরেক্টরের নিকট তুলে ধরে বলেন, সরকারের বিভিন্ন কার্যকর পদক্ষেপ গ্রহণের ফলে ই-গভর্নমেন্ট **বাস্তবায়নে** বাংলাদেশ উ**ল্লেখযোগ্য সাফল্য অর্জন** করেছে। **বাংলাদেশ** বিশ্বই-গভর্নমেন্ট উন্নয়ন সূচকে **২০১৮ সালে ৯ ধাপ এগিয়ে ১১৫তম অবস্থানে** পৌঁছেছে উল্লেখ করে তিনি বলেন, **২০২০ সালে ৯৯তম** এবং **২০২৩ সালে** সিঙ্গেল ডিজিটে **পৌছানোর** লক্ষ্যে **সরকার কাজ করছে।**

কান্ট্রি ডিরেক্টর বলেন, বাংলাদেশের আইসিটি খাতের উন্নয়ন এখন দৃশ্যমান। তিনি বিগত ১১ বছরে আইসিটি খাতে বাংলাদেশের উন্নয়নের প্রশংসা করেন। তিনি মানবসম্পদ উন্নয়ন, আইটি, আইটি ইন্ডাস্ট্রির বিকাশে কর্মসংস্থান ও তথ্যপ্রযুক্তিভিত্তিক সেবার মান বৃদ্ধিতে প্রকল্প সহায়তার আশ্বাস দেন। এছাড়াও তিনি আওটি, এআই, সাইবার সিকিউরিটি বিষয়ে সক্ষমতা বৃদ্ধিতে সহায়তা করার অভিমত ব্যক্ত করেন। বিশ্বব্যাংকের কান্ট্রি ডিরেক্টর এ সময় এলআইসিটি প্রকল্পের সফল সমাপ্তিতে সন্তোষ প্রকাশ করেন।

বৈঠেকে বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেব-সহ আইসিটি বিভাগের ঊর্ধ্বতন কর্মকর্তারা উপস্থিত ছিলেন।

**#**

**শহিদুল/মাহমুদ/রাহাত/রফিকুল/আব্বাস/২০২০/১৮৪৮ ঘণ্টা**

তথ্যবিবরণী নম্বর : ৩২৩

**আমিনবাজারে পরিবেশ দূষণ বিরোধী অভিযান**

ঢাকা, ১৩ মাঘ (২৭ জানুয়ারি) :

পরিবেশ দূষণ বিরোধী অভিযানে আজ আমিনবাজার পাওয়ার হাউজের পাশে অবস্থিত ৬টি অবৈধ পাইরোলাইসিস কারখানা ও ১টি ইটভাটা ভেঙ্গে গুড়িয়ে দেয়া হয়েছে। অবৈধ এবিএম ব্রিকস ইটভাটার মালিকের নিকট হতে ২০ লাখ টাকা জরিমানা আদায় করা হয়। এর পাশাপাশি আমিনবাজার মধুমতি মডেল টাউনে ৩টি ব্যাটারি ভাঙার কারখানা ও গুড়িয়ে দেয়া হয়েছে।

আজ প‌রি‌বেশ অধিদপ্ত‌রের এক্সিকিউটিভ ম্যা‌জি‌স্ট্রেট প্রকৌশলী কাজী তামজীদ আহ‌মেদ মোবাইল কোর্ট প‌রিচালনা ক‌রেন। এ সময় প‌রি‌বেশ অ‌ধিদপ্ত‌র, ঢাকার সহকারী প‌রিচালক মাহবুবুর রহমান খান ও শরিফুল ইসলাম উপ‌স্থিত ছি‌লেন। প‌রি‌বেশ অধিদপ্ত‌রের নির্বাহী ম্যাজিস্ট্রেট জানান, পর্যায়ক্রমে বায়ুদূষণকারী সকল অবৈধ ফ্যাক্টরির কার্যক্রম বন্ধ এবং প্রয়োজনে ভেঙে দেওয়া হ‌বে।

 উল্লেখ্য, পাইরোলাইসিস রিসাইক্লিং অয়েল ম্যানুফ্যাকচারিং ফাক্টরিগুলোতে গাড়ির পরিত্যক্ত টায়ার পুড়িয়ে ডিজেলের বিকল্প জ্বালানি তেল তৈরি করা হয়। অবৈধভাবে টায়ার পোড়ানো কারখানা হতে নগরীর বাতাসে ছড়িয়ে পড়ছে কার্বন মনো অক্সাইড, নাইট্রোজেন ও মিথেন-সহ ১৬ ধরনের ক্ষতিকর রাসায়নিক গ্যাস। ব্যাটারি ভাঙার কারখানায় অবৈধভাবে ব্যাটারি ভেঙে সিসা বের করা হয়।

**#**

দীপংকর**/**ফারহানা/রফিকুল/আব্বাস**/২০২০/**১৮৪০ **ঘণ্টা**

তথ্যবিবরণী নম্বর :৩২২

**স্থানীয় নির্বাচন নিয়ে বিদেশিদের কাছে নালিশ বিধিলঙ্ঘনের শামিল**

 **---তথ্যমন্ত্রী**

ঢাকা, ১৩ মাঘ (২৭ জানুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘কোনো নির্বাচন নিয়ে এবং নির্বাচনি প্রচারের ছোটখাটো ঘটনা নিয়ে বিদেশিদের সামনে নালিশ উপস্থাপন করাও একপ্রকার নির্বাচন আচরণবিধি লঙ্ঘন। তাদের নালিশ থাকলে সেটি জনগণ বা ভোটারদের কাছে উপস্থাপন করতে পারেন।’

আজ সচিবালয়ে নিজ দপ্তরে সমসাময়িক বিষয়ে সাংবাদিকদের সাথে মতবিনিময়কালে ‘বিএনপি’র বিদেশি কূটনীতিকদের কাছে সিটি কর্পোরেশন নির্বাচনে ইভিএম (ইলেকট্রনিক ভোটিং মেশিন) ও প্রচার নিয়ে নানা অভিযোগ’ বিষয়ে সাংবাদিকদের প্রশ্নের উত্তরে তিনি একথা বলেন।

ড. হাছান বলেন, ‘সবচেয়ে বড় কথা হচ্ছে, বিএনপি আদালতে ইভিএমের বিরুদ্ধে নালিশ করতে গিয়েছিল। হাইকোর্ট তাদের পক্ষে রায় দেয়নি। যেখানে হাইকোর্ট তাদের পক্ষে রায় দেয়নি, একই নালিশ আবার বিদেশিদের সামনে উপস্থাপন করা, এটা তো আদালত অবমাননার শামিল।’

‘ইভিএমে ভোট গ্রহণ করা হলে ভোট কেন্দ্র দখল, ব্যালট পেপার ছিঁড়ে বাক্সে ভরা, এ অভিযোগগুলো করার কোনো সুযোগ থাকে না, ফলাফলও দ্রুত পাওয়া যায়’ উল্লেখ করে ভারতের সাধারণ নির্বাচনে ও মার্কিন যুক্তরাষ্ট্রে ইভিএম ব্যবহারের উদাহরণ তুলে ধরে তিনি বলেন, ‘এই আধুনিক প্রযুক্তিতে ভোট গ্রহণের বিরোধিতা বিএনপি কেন করছে, সেটি আমার বোধগম্য নয়। বেগম খালেদা জিয়া প্রধানমন্ত্রী থাকাকালে তথ্যফাঁসের অজুহাতে বিনামূল্যে সাবমেরিন কেবল গ্রহণ করেননি। পরে হাজার হাজার কোটি টাকা খরচ করে আমাদেরকে সেই সাবমেরিন কেবলে যুক্ত হতে হয়েছে। ইভিএমের ক্ষেত্রেও তাদের মানসিকতাটা ঠিক এরকম।’

ড. হাছান বলেন, ‘আমরা ইতিপূর্বে দেখেছি, ইভিএমে ভোট গ্রহণ যেখানে যেখানে হয়েছে সেখানে বিএনপি যে খারাপ করেছে তা নয়, অনেক ক্ষেত্রে তারা খুব ভালো ফলাফল করেছে। এখন ইভিএম নিয়ে কেন তারা আপত্তি তুলছে, সেটি আমাদের কাছে বোধগম্য নয়। সম্ভবত প্রযুক্তিকে ভয় পায় অথবা নির্বাচনে পরাজয়ের আভাস লক্ষ্য করে তারা নিজেদের মুখ রক্ষার জন্য নানাধরণের অভিযোগ তুলে এখনই নির্বাচনটাকে প্রশ্নবিদ্ধ করার প্রক্রিয়ার অংশ হিসেবে এগুলো উপস্থাপন করছে।’

এ বিষয়ে আওয়ামী লীগ নির্বাচন কমিশনে অভিযোগ করবে কি না- এমন প্রশ্নের জবাবে, ‘দলীয় ফোরামে আলোচনা করে সিদ্ধান্ত নেয়া হবে’ জানান তথ্যমন্ত্রী।

নির্বাচন কমিশনার মাহবুব তালুকদারের ‘নির্বাচন কমিশনেই লেভেল প্লেইং ফিল্ড নেই’ এ মন্তব্যের প্রতি দৃষ্টি আকর্ষণ করলে মন্ত্রী বলেন, ‘নির্বাচন কমিশনার পদটি একটি সাংবিধানিক পদ, যেমন হাইকোর্টের বিচারপতিও সাংবিধানিক পদ। হাইকোর্টের কোনো বিচারপতি যেমন তাদের আভ্যন্তরীণ বিষয় কখনো জনসম্মুখে উপস্থাপন করেন না। কারণ সেটি নিয়ম নয় এবং সাংবিধানিক পদে থেকে সেটি করা সমীচীন নয়, কারণ এগুলো একান্তই অভ্যন্তরীণ বিষয়। সুতরাং সাংবিধানিক পদে থেকে নিজেদের কর্মপরিবেশ নিয়ে নিজেদের ফোরামে কথা বলাই বাঞ্ছনীয়। সেটি জনসম্মুখে বলা সাংবিধানিক পদধারী হিসেবে তিনি যে শপথ নিয়েছে সেই শপথের বরখেলাপ কি না, সেই প্রশ্ন অনেকেই রেখেছেন।’

**#**

আকরাম**/**মাহমুদ**/**রফিকুল/আব্বাস**/২০২০/১৭৩২ ঘণ্টা**

তথ্যবিবরণী নম্বর : ৩২১

**শিল্প প্রতিষ্ঠান ও বৈদেশিক বিনিয়োগকারী প্রতিষ্ঠানের নামজারি সাত দিনে**

ঢাকা, ১৩ মাঘ (২৭ জানুয়ারি) :

ঢাকা, চট্টগ্রাম, নারায়ণগঞ্জ ও গাজীপুর জেলার আওতাধীন বিদ্যমান সকল গুরুত্বপূর্ণ শিল্প প্রতিষ্ঠান, লিমিটেড কোম্পানি, রপ্তানিমুখী শিল্প-প্রতিষ্ঠান এবং কোম্পানি থেকে কোম্পানির নামে নামজারি ৭ দিনে সম্পন্ন করার জন্যে আজ একটি পরিপত্র জারি করেছে ভূমি মন্ত্রণালয়।

প্রধানমন্ত্রীর নেতৃত্বে বর্তমান সরকার ব্যবসা-বাণিজ্য, শিল্পোন্নয়ন এবং বৈদেশিক বিনিয়োগ বৃদ্ধির জন্য প্রতিনিয়ত কাজ করে যাচ্ছে। ইতোমধ্যে বিশ্ব ব্যাংকের ‘সহজে ব্যবসা করার সুযোগ’ (Ease of Doing Business)-এর সূচকে বাংলাদেশ কয়েক ধাপ এগিয়ে গেলেও তা কাঙ্ক্ষিত পর্যায়ে পৌঁছেনি।

প্রেক্ষিতে ভূমিমন্ত্রী সাইফুজ্জামান চৌধুরী উদ্যোগী হয়ে সকল শিল্প প্রতিষ্ঠান, লিমিটেড কোম্পানি, রপ্তানিমুখী শিল্প-প্রতিষ্ঠান এবং কোম্পানি থেকে কোম্পানির ক্ষেত্রে নামজারির আবেদন দ্রুত নিষ্পত্তির সিদ্ধান্ত নিয়েছেন।

এ বিষয়ে ফোকাল পয়েন্টে নিয়োজিত থেকে সংশ্লিষ্ট অতিরিক্ত জেলা প্রশাসক (রাজস্ব) সেবা দানের বিষয়টি নিবিড়ভাবে তত্ত্বাবধান করবেন। এছাড়া, এ বিষয়ে প্রতিমাসে ভূমি মন্ত্রণালয়, বাংলাদেশ বিনিয়োগ উন্নয়ন কর্তৃপক্ষ (বিডা) এবং টেকসই উন্নয়ন লক্ষ্যমাত্রা (এসডিজি) বিষয়ক মুখ্য সমন্বয়ক বরাবর সংশ্লিষ্ট অতিরিক্ত জেলা প্রশাসক (রাজস্ব) -কে প্রতিবেদন জমা দেওয়ার জন্য পরিপত্রে বলা হয়েছে।

#

নাহিয়ান/অনসূয়া/পরীক্ষিৎ/জুলফিকার/শামীম/২০২০/১৬০৫ ঘণ্টা